
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 29.08.2026, ora 08:00 – 30.08.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 30.08.2026, ora 07:00

RÂURI

Debitele au fost relativ staționare, exceptând râurile din bazinele hidrografice: Vișeu, Iza, Tur, Someșul Mare, Suceava, Moldova, bazinele superioare ale Jiului, Argeșului, Ialomiței, Buzăului, bazinele superioare și mijlocii ale Bistriței și Prutului unde au fost în creștere datorită precipitațiilor înregistrate și propagării.

Pe râurile din bazinele hidrografice Târnave, bazinele mijlocii și inferioare ale Argeșului, Ialomiței, și cursul mijlociu și inferior al Jiului, debitele au fost în scădere.

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) pe râurile din bazinul superior și mijlociu al Ialomiței și pe unii afluenți ai Argeșului superior și mai mici (sub 30%) pe râurile din bazinele hidrografice: Iza, Tur, Someș, Crasna, Barcău, Crișuri, Timiș, Bârzava, Moravița, Caraș, Nera, Cerna, Jiu, Suceava, Trotuș, Putna, Bârlad, Prut superior, bazinul mijlociu al Mureșului, pe unii afluenți din bazinele Oltului, Argeșului și pe râurile din Dobrogea.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi, în general, în ușoară scădere, exceptând bazinul superior și mijlociu al Prutului, unde vor fi în creștere datorită precipitațiilor prognozate și propagării și râurile din Dobrogea unde vor fi staționare. 

Sunt posibile creșteri de niveluri și debite pe unele râuri mici din zonele de deal și munte din nord – estul și centrul țării, datorită precipitațiilor, sub formă de aversă, prognozate.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE

Debitul la intrarea în țară (secțiunea Baziaș) în intervalul 29 – 30.08.2026 a fost staționar, având valoarea de 1550 m3/s, sub media multianuală a lunii august (3900 m3/s).

În aval de Porţile de Fier debitele au fost în creștere pe sectorul Gruia – Zimnicea, staționare la Giurgiu și pe sectorul Cernavodă – Tulcea și în ușoară scădere pe sectorul Oltenița – Călărași.

Debitul la intrarea în țară (secțiunea Baziaș) va fi în creștere ușoară (1600 m3/s).

În aval de Porțile de Fier debitele vor fi în creștere pe sectorul Gruia – Călărași și staționare pe sectorul Cernavodă –Tulcea.

2. Situaţia meteorologică în intervalul 29.08.2026, ora 09:00 –30.08.2026, ora 06:00

Administraţia Naţională de Meteorologie (A.N.M.) a emis în data de 29.08.2026, la ora 10:00, Atenționarea Meteorologică nr. 150, conform căreia:

- MESAJ 1, COD GALBEN: ,, În intervalul 29 august, ora 10 – 29 august, ora 16, local în județul Caraș-Severin vor fi intensificări ale vântului cu viteze de 50...70 km/h. Notă: intensificări ale vântului cu viteze de 40...50 km/h vor fi pe arii restrânse și în vestul și nordul țării.”

- MESAJ 2, INFORMARE METEOROLOGICĂ: ,,În intervalul 29 august, ora 10 – 30 august, ora 21, vremea va deveni treptat călduroasă în cea mai mare parte a țării, astfel temperaturile maxime se vor situa între 30 și 34 de grade, mai scăzute pe litoral și în depresiuni, dar și mai ridicate în regiunile vestice unde izolat se vor înregistra 35...36 de grade. În Banat și Crișana, local disconfortul termic va fi ridicat, astfel indicele temperatură-umezeală (ITU) va atinge și depăși ușor pragul critic de 80 de unități. Vor fi perioade cu instabilitate atmosferică în a doua parte a zilei de sâmbătă (29 august) în sud-vestul țării și în zona Carpaților Occidentali, în cursul nopții de sâmbătă spre duminică (29/30 august) în centrul și nord-estul teritoriului, precum și în zona de munte, iar duminică după-amiază și seara, local în Carpații Orientali și Meridionali. Instabilitatea se va manifesta prin averse torențiale moderate cantitativ, descărcări electrice, intensificări de scurtă durată ale vântului și vijelii (rafale în general de 45...55 km/h) și izolat grindină de mici dimensiuni (1...2 cm). Îndeosebi în intervale scurte de timp (1...3 ore) cantitățile de apă vor fi de 10...15 l/mp și izolat de peste 20...25 l/mp. Notă: la începutul săptămânii viitoare vremea călduroasă va persista, iar în vest și sud-vest va fi caniculă și disconfort termic ridicat.”

Această Atenționare Meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- CARAŞ-SEVERIN (1 prefectură)  – COD GALBEN (MESAJ 1);

- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – INFORMARE METEOROLOGICĂ (MESAJ 2).

ÎN ŢARĂ

Vremea a fost călduroasă în Banat, Crișana și sud-vestul Transilvaniei, iar în celelalte zone valorile termice s-au situat în jurul celor specifice perioadei. Pe parcursul zilei, în vestul, centrul și nordul țării cerul a fost variabil, pe alocuri cu dezvoltări noroase convective, averse și descărcări electrice în nord-vest și la munte și ploi slabe trecător în Banat, iar în rest a fost mai mult senin. Din orele serii, înnorările s-au accentuat temporar la început mai ales în jumătatea de vest a țării, apoi în jumătatea de est și au fost averse, trecător și descărcări electrice, în cea mai mare parte a Olteniei și Moldovei și local în Muntenia, Transilvania și Maramureș. Izolat au fost cantități de apă de 5...10 l/mp (până la 13 l/mp în județul Argeș). Vântul a suflat slab și moderat, cu intensificări locale în Banat (cu viteze de 55 km/h), pe areale restrânse în nordul Moldovei și în sudul Transilvaniei (cu 40...45 km/h) și de scurtă durată, asociat averselor după-amiaza izolat în nord-vest. Temperaturile maxime, mai ridicate decât în ziua precedentă în majoritatea zonelor, s-au încadrat între 23 de grade la Câmpulung și Sulina și 34 de grade la Lugoj, Banloc și Reșița, iar la ora 6 valorile termice erau cuprinse între 12 grade la Petroșani și 21 de grade la Șiria și Ștei. Noaptea izolat s-a format ceață în nord-vestul și sud-estul țării.

Observație: de ieri dimineață de la ora 6 au fost în vigoare 2 mesaje de atenționare cod galben pentru fenomene meteorologice imediate vizând instabilitatea atmosferică, un cod galben emis de către SRPV Craiova și unul de SRPV Bacău.

LA BUCUREŞTI

Pe parcursul zilei, vremea a fost frumoasă, cu cer senin, iar valorile termice s-au situat în jurul celor specifice perioadei. Noaptea au fost înnorări temporare. Vântul a suflat slab până la moderat. Temperatura maximă a fost de 28 de grade la Afumați, 29 de grade la stația meteo Băneasa și 30 de grade la Filaret, iar la ora 6 se înregistrau 17 grade la Afumați și Băneasa și 18 grade la Filaret.

3. Prognoza meteorologică în intervalul 30.08.2026, ora 09:00 –31.08.2026, ora 09:00

ÎN ŢARĂ

Vremea va deveni călduroasă în majoritatea zonelor, iar în vest și sud-vest pe arii restrânse disconfortul termic va fi ridicat, astfel indicele temperatură-umezeală (ITU) se va situa în jurul pragului critic de 80 de unități. Cerul va fi variabil, dar vor fi și perioade cu înnorări, averse și descărcări electrice la începutul zilei izolat în sud și est, iar după-amiaza și seara local în Carpații Orientali și Meridionali și pe spații mai mici cu o probabilitatea mai mare în Transilvania, Moldova și restul zonei montane. Cantitățile de apă vor fi de 5...10 l/mp și izolat, mai ales la munte, de 15...25 l/mp și va cădea grindină. Noaptea cerul va fi mai mult senin și izolat se va forma ceață, îndeosebi în depresiuni și în sud-est. Vântul va sufla slab și moderat, izolat cu intensificări de scurtă durată în timpul ploilor (viteze de 40...55 km/h). Temperaturile maxime vor fi cuprinse între 26 și 33 de grade, mai ridicate în regiunile vestice până la 34...35 de grade, iar cele minime se vor situa între 10...12 grade în depresiunile Carpaților Orientali și 20...22 de grade în Dealurile de Vest și pe litoral.

LA BUCUREŞTI

Vremea va fi călduroasă. La începutul zilei vor fi înnorări și condiții de ploaie slabă, apoi cerul va deveni variabil, chiar mai mult senin pe parcursul nopții. Vântul va sufla slab până la moderat. Temperatura maximă va fi de 30...31 de grade, iar cea minimă de 15...17 grade.

II. CALITATEA APELOR

1.
Pe fluviul Dunărea

Administrația Națională „Apele Române” și Garda Naţională de Mediu - Comisariatul Judeţean Teleorman informează că, în data de 29.08.2026, la ora 08:56, a fost semnalată o poluare accidentală a fluviului Dunărea, caracterizată prin prezența unei pete de produse petroliere la suprafața apei, cu o lungime de aproximativ 150 m și o lățime de aproximativ 50 m, în zona municipiului Turnu Măgurele, județul Teleorman. Personalul de specialitate din cadrul SGA Teleorman s-a deplasat la fața locului pentru investigații. 

În urma verificărilor efectuate pe teren, nu s-a confirmat existența unei poluări a fluviului Dunărea.

2.
Pe râurile interioare

Nu au fost semnalate evenimente deosebite.

3.
Pe Marea Neagră

Nu au fost semnalate evenimente deosebite.

III. CALITATEA MEDIULUI

1. În domeniul aerului

Nu au fost semnalate evenimente deosebite.
2. În domeniul solului şi vegetaţiei

Nu au fost semnalate evenimente deosebite.

3. În domeniul supravegherii radioactivităţii mediului

Nu au fost semnalate evenimente deosebite.
4. În municipiul Bucureşti

Nu au fost semnalate evenimente deosebite.

